Σε πρωτοφανές φιάσκο εξελίχτηκε το περιστατικό με τη ληστεία στο διαμέρισμα της 66χρονης στη συμβολή των οδών Μουσών και Θησέως στο Π. Φάληρο. Από τις 10 το πρωί που ξεκίνησαν όλα ισχυρές δυνάμεις αστυνομικών συνέχιζαν τις έρευνες για τον εντοπισμό και του τέταρτου δράστη της συμμορίας, ο οποίος κατά τα φαινόμενα είχε διαφύγει.

ADVERTISING

Μάλιστα, όταν το μεσημέρι δόθηκε λήξη στην αστυνομική επιχείρηση, αστυνομικοί - τουλάχιστον 20 τον αριθμό φαίνεται να σάρωσαν το διαμέρισμα - διαβεβαίωναν τόσο το θύμα όσο και τους γείτονες ότι ο δράστης δεν βρισκόταν ταμπουρωμένος σε κάποιο διαμέρισμα ή σε χώρο πολυκατοικίας και ότι ενδεχομένως είχε καταφέρει να διαφύγει μέσα στο πανδαιμόνιο που επικρατούσε.

Όπως προέκυψε όμως, μάλλον δεν είχαν ελεγχθεί ενδελεχώς οι χώροι του ίδιου του διαμερίσματος που ξεκίνησαν όλα, με αποτέλεσμα να υπήρχε κίνδυνος να εκδηλωθεί κατάσταση ομηρίας και να θυμηθεί πολύ άσχημες στιγμές του παρελθόντος η Αστυνομία.

Έμεινε στη ντουλάπα και έκανε και την ανάγκη του

Ο τέταρτος δράστης κατάφερε μέσα σε όλη τη φασαρία να κρυφτεί στην ντουλάπα του υπνοδωματίου, χωρίς να γίνει αντιληπτός από κανέναν. Επί 14 ώρες έκανε απόλυτη ησυχία και δεν τον είχε αντιληφθεί κανένας, έως ότου του ήρθε η φυσική του ανάγκη, δεν άντεξε και αφόδευσε μέσα στην ντουλάπα της 66χρονη για την οποία η περιπέτεια που έζησε απλά δεν είχε τελειωμό…Και να σκεφτεί κανείς πως στο διαμέρισμα αυτό εισήλθαν πολλοί αστυνομικοί, άντρες της Ασφάλειας στη συνέχεια και της σήμανσης για να πάρουν αποτυπώματα....

Λίγο πριν τα μεσάνυχτα και ενώ ο γιος της 66χρονης βρισκόταν μέσα στο διαμέρισμα της μητέρας του αντιλήφθηκε μία έντονη δυσοσμία που ερχόταν από το υπνοδωμάτιο, πήγε άνοιξε την ντουλάπα και είδε μπροστά του τον κακοποιό να τον σημαδεύει με ένα πιστόλι!

Αμέσως ο κακοποιός ακινητοποίησε με την απειλή όπλου τον γιο, εκ νέου την ηλικιωμένη και βγήκε στον διάδρομο. Από την φασαρία βγήκαν και κάποιοι άλλοι ένοικοι από τα διαμερίσματά τους, τους οποίους επίσης απείλησε, έτρεξε προς την είσοδο της πολυκατοικίας και εκμεταλλευόμενος ότι πλέον τα μεσάνυχτα είχαν ατονήσει οι αναζητήσεις της Αστυνομίας στην περιοχή για το πρόσωπο του, παρότι υπήρχαν διάσπαρτες δυνάμεις, τράπηκε σε φυγή προς άγνωστη κατεύθυνση.

Police operation after armed robbery at Paleo Faliro on April 3, 2017. 3 , 2017. NIKOS LIBERTAS / SOOC

Σύντομα σήμανε εκ νέου συναγερμός στην ΕΛ.ΑΣ. και στήθηκε νέα μεταμεσονύχτια αστυνομική επιχείρηση για τον εντοπισμό του, στην οποία συμμετείχαν ακόμα και σκύλοι-ανιχνευτές, ωστόσο μέχρι τα ξημερώματα ο φαντομάς με το ευαίσθητο έντερο δεν εντοπίστηκε πουθενά.

Ευτυχώς πάντως για όλους που ο δράστης εκμεταλλεύτηκε τις συγκυρίες απλά και μόνο για να διαφύγει και δεν εξελίχτηκαν οι καταστάσεις πολύ χειρότερα όπως σίγουρα θα μπορούσαν να είχαν εξελιχθεί με αυτά τα δεδομένα.

Πλέον, οι έρευνες για τον εντοπισμό του συνεχίζονται και όλη η περιοχή σαρώνεται από αστυνομικούς σε μία ύστατη προσπάθεια για τον εντοπισμό του.

Μέλος της συμμορίας ληστών του Ρουσλάν ένας από τους συλληφθέντες

Σε «λαβράκι» έπεσαν οι αστυνομικοί της Ασφάλειας με τους σεσημασμένους κακοποιούς που κατάφεραν να συλλάβουν, ύστερα από κινηματογραφική αστυνομική επιχείρηση χθες το πρωί στο Π. Φάληρο.

Οι δύο από τους συλληφθέντες είναι ένας Ρώσος και ένας Αρμένιος. Ειδικά για τον Ρώσο ανακάλυψαν πως ήταν παλαιότερα μέλος της διαβόητης συμμορίας «Ρουσλάν», όπως έλεγαν τον Γεωργιανό αρχηγό τους, γνωστός και ως «Ιορδάνης», ο οποίος στρατολογούσε κακοποιούς από την Δυτική Αττική με καταγωγή από πρώην Σοβιετικές χώρες, τους εκπαίδευε για μεγάλο χρονικό διάστημα σε τακτικές και όπλα και στη συνέχεια τους έριχνε στην διάπραξη δεκάδων οργανωμένων ένοπλων ληστειών.

Η συμμορία αυτή «ξεδοντιάστηκε» το 2008. Μάλιστα, ο Ρώσος είχε συλληφθεί τον Ιούλιο του 2011 στην Αμφιάλη, ύστερα από επιχείρηση των ΕΚΑΜ που κατεδίωξαν εκείνον και τους συνεργούς του, μετά από ένοπλη ληστεία στα ΕΛ.ΤΑ. Κερατσινίου και στη συνέχεια κρύφτηκαν μέσα σε σπίτι κατοίκου της περιοχής.

Ο Μολδαβός που έχασε την ζωή του από πτώση κατά την προσπάθεια διαφυγής του είχε αποφυλακιστεί μόλις το 2015 με χρήση των βελτιωτικών νομοθετικών ρυθμίσεων περί αποσυμφόρησης των φυλακών. Τα κοινά όλων τους είναι ότι ήταν σεσημασμένοι, άκρως επικίνδυνοι και έτοιμοι για όλα και βέβαια παρά το ποινικό τους ιστορικό, ωφελημένοι από την Δικαιοσύνη και το «Σωφρονιστικό Σύστημα»...

Σε εξέλιξη βρίσκεται η εξέταση των δύο συλληφθέντων ώστε να διαπιστωθεί αν είναι υπεύθυνοι και για τυχόν άλλες παρόμοιες ενέργειες και βεβαίως για να ταυτοποιηθούν τα στοιχεία και του τέταρτου δράστη που κατάφερε μέσα στο πανδαιμόνιο να διαφύγει, αν και προσπάθησε να μπει και να κρυφτεί σε διαμέρισμα, αφού συνεχώς χτύπαγε τα κουδούνια των γειτόνων, που στο μεταξύ άκουγαν τις οδηγίες των Αστυνομικών και ευτυχώς δεν του άνοιξε κανείς.

Βίος και… Πολιτεία

Όλοι τους οι δράστες είχαν ένα πραγματικά βαρύ ποινικό παρελθόν και όλοι τους αποφυλακίζονταν με περιοριστικούς όρους και πριν τη χρήση του Νόμου Παρασκευόπουλου.

40χρονος Ρώσος: Συνελήφθη το 2007 για συμμετοχή σε εγκληματική οργάνωση (πρόκειται για τη συμμορία «Ρουσλάν»)- Αποφυλακίζεται με περιοριστικούς όρους και το 2011 συλλαμβάνεται ξανά για απόπειρα ανθρωποκτονίας και ένοπλη ληστεία στα ΕΛ.ΤΑ. Κερατσινίου-Συνελήφθη στην Αμφιάλη όπου ταμπουρώθηκε σε σπίτι μαζί με τους συνεργούς του. Πρόσφατα αποφυλακίζεται ξανά με περιοριστικούς όρους μέχρι που συνελήφθη σήμερα 3 Απριλίου 2017, ύστερα από ληστεία σε σπίτι στο Π. Φάληρο.

35χρονος Αρμένιος: Σεσημασμένος για σωρεία κλοπών

41χρονος Μολδαβός (σκοτώθηκε από πτώση κατά τη διαφυγή του): Είχε καταδικαστεί για ανθρωποκτονία κατά συναυτουργία το 2006 σε κοσμηματοπωλείο και αποφυλακίστηκε το 2015-Του είχαν επιβληθεί και περιοριστικοί όροι για διακεκριμένες κλοπές

Το χρονικό του θρίλερ στο Π. Φάληρο

Σε συναγερμό τέθηκε η ΕΛ.ΑΣ. για το πολύωρο θρίλερ που εξελίχτηκε τη Δευτέρα, λίγο μετά τις 10 το πρωί έως και αργά το μεσημέρι, στην περιοχή του Π. Φαλήρου. Τέσσερις ληστές από πρώην σοβιετικές χώρες και όχι Γεωργιανοί όπως ανέφερε αρχικά η Αστυνομία, εισέβαλαν στο σπίτι μίας 66χρονης, στον 8ο όροφο πολυκατοικίας, στη συμβολή των οδών Μουσών και Θησέως, ακινητοποίησαν με απειλή πιστολιών και χρήση βίας την ηλικιωμένη την οποία έδεσαν με "τάι-ραπ", όπως επίσης ακινητοποίησαν και έδεσαν την 55χρονη Φιλιππινέζα οικιακή της βοηθό που εκείνη την ώρα βρισκόταν και εκείνη στον χώρο.

Στη συνέχεια, αφαίρεσαν όσα τιμαλφή και κοσμήματα βρήκαν και τα έβαλαν σε μία τσάντα. Όσο συνέβαιναν αυτά, ο γιος της ηλικιωμένης που είχε τοποθετήσει κλειστό κύκλωμα παρακολούθησης στο διαμέρισμα των γονέων του και μένει στον 9ο όροφο, τα είδε όλα αυτά από τον υπολογιστή του και κάλεσε αμέσως την Αστυνομία, η οποία με την σειρά της αναπτύχθηκε στο σημείο σε αστραπιαίους χρόνους, ενώ σηκώθηκε και ελικόπτερο της ΕΛ.ΑΣ.

Οι κακοποιοί μόλις αντιλήφθηκαν την Αστυνομία, βγήκαν στο μπαλκόνι και με ακροβατικές κινήσεις επιχείρησαν να διαφύγουν καταρριχόμενοι και πηδώντας από μπαλκόνι σε μπαλκόνι. Οι δύο πρώτοι (Ρώσος και Αρμένιος) ακινητοποιήθηκαν από τους αστυνομικούς στο μπαλκόνι του 7ου ορόφου και συνελήφθησαν, ενώ ο τρίτος (Μολδαβός) συνέχισε να πηδάει προς τα κάτω από κουπαστή σε κουπαστή μπαλκονιού, με γρήγορες κινήσεις, μέχρι που στο μπαλκόνι του 5ου ορόφου έχασε προφανώς την ισορροπία του και έπεσε στο κενό, με αποτέλεσμα να καταλήξει στο μπαλκόνι του 1ου ορόφου και να σκοτωθεί ακαριαία...

Από εκείνη την στιγμή ξεκίνησε το θρίλερ με τον εντοπισμό και του τέταρτου δράστη και τους αστυνομικούς επί ώρες να ψάχνουν από διαμέρισμα σε διαμέρισμα και από πολυκατοικία σε πολυκατοικία, δίχως όμως να καταφέρουν να τον εντοπίσουν μέχρι που δόθηκε λήξη αναζητήσεων από το κέντρο επιχειρήσεων.

Στο μπαλκόνι της ηλικιωμένης εντοπίστηκε το σακίδιο με τα κλοπιμαία και τα τέσσερα όπλα των δραστών (ένα πιστόλι, ένα περίστροφο, ένα ομοίωμα πιστολιού και ένα αεροβόλο πιστόλι, αν και όπως αποδείχτηκε ο κακοποιός που διέφυγε είχε και άλλο όπλο στην κατοχή του) ενώ οι δύο συλληφθέντες οδηγήθηκαν στην Ασφάλεια όπου και εξετάζονται.

Τους λόγους του "αλαλούμ" ψάχνει το Αρχηγείο της ΕΛ.ΑΣ.

“Σχετικά με τη χθεσινή ληστεία και τη σύλληψη δυο εκ των δραστών, από το Αρχηγείο της Ελληνικής Αστυνομίας αξιολογείται η επιχειρησιακή διαλειτουργικότητα των εμπλεκομένων Υπηρεσιών”. Αυτό αναφέρει σχετική ανακοίνωση του Αρχηγείου, που διερευνά τους λόγους που διαφορετικές εμπλεκόμενες Υπηρεσίες της δεν κατάφεραν να συνεννοηθούν..., με αποτέλεσμα να παραμείνει στο διαμέρισμα της 66χρονης ο τέταρτος δράστης και να μην εντοπιστεί.